
1. Lucrările Adunării generale a ONU

 

La 21 septembrie a.c., Secretarul general al Naţiunilor Unite, Kofi Annan, a făcut apel la susţinerea statului de drept în întreaga lume şi a cerut liderilor mondiali să respecte legile interne şi internaţionale. K. Annan a deschis dezbaterea anuală a Adunării Generale ONU enumerând tragediile recente - Orientul Mijlociu, Sudan, Irak - şi făcând un apel la umanitate şi protejarea civililor nevinovaţi. "Istoria ne va judeca foarte aspru dacă ne abatem de la această sarcină sau dacă vom considera că ne putem dispensa de aceste obligaţii invocând suveranitatea naţională", a subliniat el. "Numai prin aplicarea riguroasă a legii internaţionale putem şi trebuie să ne achităm de responsabilitatea protejării civililor nevinovaţi de genocid, crime împotriva umanităţii şi crime de război", a adăugat K. Annan. 

Secretarul general a afirmat că doreşte ca statul de drept să fie tema principală a acestei Adunări Generale ONU, care va reuni, timp de două săptămâni, peste 90 de şefi de state sau de guverne la New York. "Fiecare generaţie are propriul rol în lupta de secole pentru consolidarea preeminenţei dreptului, singurul care poate garanta libertatea noastră, a tuturor. Să facem în aşa fel ca generaţia noastră să nu lase de dorit", a precizat el. De asemenea, K. Annan a repetat că susţine abordarea multilaterală şi o lume în care forţa să decurgă din lege şi nu invers, condamnând astfel din nou politica Statelor Unite în Irak. "În aceste vremuri dificile, Naţiunile Unite reprezintă casa comună indispensabilă a familiei umane. Mai mult ca niciodată, lumea are nevoie de un mecanism eficient prin care să poată găsi soluţii comune la probleme comune. De aceea a fost creată această organizaţie. Să nu ne imaginăm că am găsi un instrument mai eficient", a apreciat K.Annan. 

Pe parcursul alocuţiunii, Secretarul general al ONU a citat extrase din codul lui Hammurabi, pentru a explica faptul că umanitatea evoluează către subordonarea forţei în faţa legilor, şi nu invers. "În ziua de azi, statul de drept este în pericol în lume (...), legile fundamentale sunt ignorate ruşinos, inclusiv cele care impun respectul faţă de viaţa unor persoane nevinovate, a civililor, a persoanelor vulnerabile, în principal a copiilor", a afirmat K. Annan. În sprijinul acestor declaraţii el amintit cazul provinciei Darfur (Sudan), cerând comunităţii internaţionale să ajute fără întîrziere populaţia din regiune. De asemenea, el a citat Uganda, recenta dramă de la Beslan (Rusia), dar şi Irakul, unde "civilii sunt masacraţi cu sânge rece, personalul agenţiilor umanitare, ziarişti şi alte categorii de oameni neimplicaţi în conflict sunt luaţi ostatici şi executaţi în mod barbar şi unde deţinuţii irakieni au fost victime ale unor abuzuri scandaloase". K. Annan a deplâns şi faptul că în Israel "civilii, inclusiv copiii, sunt vizaţi deliberat de sinucigaşii palestinieni, iar în Palestina sunt distruse case, pământurile sunt confiscate şi sunt provocate victime inutile, ca urmare a utilizării excesive a forţei de către Israel". "Legea, inclusiv rezoluţiile Consiliului de Securitate, oferă cea mai bună bază pentru soluţionarea conflictelor prelungite, în Orientul Mijlociu, în Irak şi în întreaga lume", a conchis el. 

Kofi Annan, al cărui mandat în fruntea ONU se va încheia în 2006, şi-a luat angajamentul de a acorda prioritate, în activitatea sa, consolidării statului de drept în lume.

*

Preşedintele american George W. Bush a justificat războiul din Irak, într-un discurs susţinut în faţa Adunării Generale ONU, subliniind că forţa de coaliţie condusă de americani i-a determinat pe liderii irakieni să respecte "cerinţele drepte ale lumii". G. W. Bush a adăugat că Naţiunile Unite trebuie "să facă mai mult pentru construirea unui Irak democratic şi liber". "Dictatorul irakian Saddam Hussein a acceptat, în 1991, să respecte toate rezoluţiile Consiliului de Securitate, apoi le-a ignorat timp de peste zece ani. Consiliul de Securitate a promis grave consecinţe ale atitudinii sfidătoare a acestuia, iar angajamentele pe care ni le asumăm trebuie să aibă o semnificaţie", a adăugat preşedintele SUA, care a precizat că, prin urmare, "o coaliţie de state a determinat respectarea solicitărilor juste ale lumii, privind dezarmarea Irakului". De asemenea, el a apreciat că răspunsul cel mai bun pentru evenimentele din Irak nu este de a părăsi ţara, ci de a triumfa. El a mai subliniat că Irakul şi Afganistanul sunt, în prezent, "pe calea către democraţie şi libertate", avertizând, totuşi, că atacurile teroriste se vor multiplica. 

Pe de altă parte, referindu-se la criza din Orientul Mijlociu, preşedintele american a cerut liderilor mondiali să înceteze orice contact cu preşedintele Autorităţii Palestiniene, Yasser Arafat, "care nu este util poporului său şi i-a trădat cauza". "Cei care ar trebui să conducă un stat palestinian independent trebuie să adopte metode paşnice de a obţine îndeplinirea drepturilor lor şi să creeze instituţiile reformate ale unei democraţii stabile", a subliniat el. George W. Bush a cerut Israelului să îngheţe procesul de colonizare a teritoriilor palestiniene. "Israelul trebuie să impună stoparea colonizărilor, distrugerea coloniilor ilegale şi să înceteze umilirea zilnică a palestinienilor, pentru a evita orice fel de acţiuni care ar putea influenţa negocierile finale", a precizat liderul american. 

Făcând referire la problemele din Sudan, George W. Bush a cerut Guvernului sudanez să respecte armistiţiul încheiat în Darfur şi rezoluţia votată de Consiliul de Securitate, privind încetarea violenţelor din această regiune. 

*

 

 

Extinderea Consiliului de Securitate al Naţiunilor Unite pentru a răspunde mai bine nevoilor lumii actuale şi lupta împotriva terorismului au dominat dezbaterile din cadrul Adunării Generale a ONU. Două mari puteri - Germania şi India, candidate declarate la un loc permanent în Consiliul de Securitate, şi-au pledat cauza şi au primit sprijinul Franţei şi al Marii Britanii, deja membri permanenţi. Statele Unite şi Rusia sunt foarte rezervate în legătură cu acest subiect. Italia, care nu este membră permanentă şi care se opune candidaturii Germaniei, preferă suplimentarea numărului membrilor nepermanenţi. 

Principalul organism de decizie al ONU, Consiliul de Securitate, are în prezent 15 membri, între care cinci au statut permanent şi drept de veto - China, Statele Unite, Franţa, Marea Britanie şi Rusia. Componenţa membrilor permanenţi a rămas neschimbată de la înfiinţarea ONU în 1945, reflectând echilibrul de putere din timpul Războiului Rece, care nu mai corespunde contextului actual. Cei patru candidaţi la un loc permanent, Germania, Brazilia, India şi Japonia, au anunţat că se susţin reciproc şi vor ca şi continentul african să fie reprezentat la acest nivel. 

Ministrul francez de externe, Michel Barnier, sprijină candidatura celor patru ţări, dar şi atribuirea unui loc permanent unei ţări din Africa. Omologul său britanic, Jack Straw, a adoptat o poziţie similară, fără a susţine şi Africa. Secretarul de stat american, Colin Powell, a reamintit, în timpul unei conferinţe de presă, că susţine Japonia, adăugând că deocamdată nu poate spune cine trebuie şi cine nu trebuie să facă parte din Consiliul de Securitate. 

Omologul său rus, Serghei Lavrov, a declarat, într-un discurs în faţa Adunării Generale a ONU, că reforma Naţiunilor Unite trebuie să se bazeze pe un consens cât mai mare şi nu trebuie să provoace nemulţumirea unor state. Şeful diplomaţiei ruse a acordat o importanţă aparte terorismului, evocând de mai multe ori luarea de ostatici de la Beslan, care s-a încheiat tragic. El a pus accentul pe sporirea cooperării între serviciile de informaţii. "Coaliţia antiteroristă trebuie să înceapă o nouă fază a operaţiunilor", a afirmat S. Lavrov. Astfel, Rusia a propus un proiect de rezoluţie în sensul intensificării luptei împotriva terorismului. Ideea rezoluţiei a primit sprijinul Marii Britanii, Jack Straw subliniind că doreşte să evite pe viitor ca autorii acţiunilor teroriste să obţină statutul de refugiat. 

Premierul indian, Manmohan Singh, care acuză Pakistanul că îi susţine pe extremiştii din provincia Caşmir, a deplâns lipsa cooperării internaţionale, iar ministrul israelian de externe, Silvan Shalom, a acuzat Iranul că l-a înlocuit pe Saddam Hussein, devenind "principala sursă a terorismului". "Terorismul, fundamentalismul islamic şi ambiţiile nucleare ale Iranului ameninţă securitatea şi stabilitatea întregii lumi", a subliniat şeful diplomaţiei israeliene.

2. Programul nuclear al Iranului

 

Preşedintele iranian, Mohammad Khatami, a declarat la 21 septembrie a.c. că Iranul va continua programul de producere a energiei nucleare în scopuri civile, chiar dacă acest lucru va determina încetarea supravegherii şi cooperării internaţionale. "Noi am făcut o alegere iar acum este rândul celorlalţi să se pronunţe", a declarat preşedintele M. Khatami, într-un discurs susţinut cu ocazia unei defilări a forţelor armate iraniene, eveniment care marchează debutul săptămânii "Apărării sfinte", care face referire la războiul dintre Iran şi Irak (1980-1988). 

"Comunitatea internaţională trebuie să recunoască dreptul nostru natural - accesul la energia atomică - iar atunci am accepta şi noi supravegherea internaţională şi am putea continua eforturile de a obţine tehnologia nucleară civilă. În caz contrar, noi vom continua pe drumul nostru, iar acest lucru va determina încetarea supravegherii şi cooperării internaţionale", a declarat preşedintele iranian, reiterând faptul că Iranul nu încearcă să producă bomba atomică. "Chiar dacă suntem sau nu supuşi supravegherii internaţionale, noi în nici un caz nu încercăm să fabricăm bomba atomică, deoarece acest lucru contravine religiei şi culturii noastre. Noi ne opunem armelor nucleare", a subliniat liderul iranian.

Iranul "va reacţiona foarte dur la un eventual atac israelian asupra instalaţiilor sale nucleare", a avertizat ministrul iranian de externe, Kamal Kharazi, la finalul unei întrevederi cu omologul său britanic, Jack Straw, la New York. "Israelul reprezintă o ameninţare nu numai la adresa Iranului, ci şi pentru toate ţările Orientului Mijlociu (...) Fiţi siguri că orice acţiune israeliană va face obiectul unei reacţii foarte dure din partea noastră", a declarat K. Kharazi. 

Marea Britanie, Franţa şi Germania încearcă să convingă Iranul să prezinte garanţii că programul său nuclear nu are un scop militar. Şeful diplomaţiei iraniene a recunoscut că "există îngrijorări din partea ambelor părţi" cu privire la dosarul nuclear şi a dat asigurări că "ele trebuie să ajungă la concluzii acceptabile pentru a ieşi din impas". 

De asemenea, Iranul şi-a justificat în faţa Adunării Generale ONU, dreptul de a dezvolta programe nucleare civile şi a promis că va face totul pentru a convinge comunitatea internaţională că proiectele sale sunt paşnice. "Insistăm asupra dreptului nostru la tehnologie în scopuri paşnice, dar nu am neglijat şi nu vom neglija nici un efort pentru a da asigurări despre caracterul paşnic al intenţiilor noastre", a declarat ministrul iranian al afacerilor externe, Kamal Kharazi. 

El a precizat că respectarea "accesului la tehnologie cu scop paşnic este singura metodă reală de a incita la aplicarea universală a acordurilor internaţionale în domeniul nuclear". Ministrul iranian a afirmat că ţara sa "este în avangarda eforturilor de a crea o zonă fără arme de distrugere în masă în Orientul Mijlociu" şi a acuzat Israelul că "a respins toate instrumentele multilaterale" în acest domeniu, "din nefericire, fără să fie sancţionat". 

Arsenalul Israelului, "inclusiv armele sale de distrugere în masă", şi politica sa faţă de palestinieni reprezintă "cea mai mare ameninţare la adresa păcii regionale şi mondiale", a afirmat el. K. Kharazi a recunoscut că Iranul "a beneficiat din plin de prăbuşirea regimului lui Saddam Hussein". În schimb, el a regretat faptul că decizia Statelor Unite de a declanşa războiul din Irak a fost ilegală, deoarece nu a fost sprijinită de Naţiunile Unite şi l-a felicitat pe Secretarul general ONU, Kofi Annan, pentru că a atras atenţia asupra acestui lucru.

Agenţia Internaţională pentru Energie Atomică (AIEA) a stabilit termenul limită de 25 noiembrie a.c. până la care Iranul poate aduce garanţii că programul său nuclear nu ascunde activităţi militare - acuzaţie formulată de Statele Unite şi de alte ţări. 

La 23 septembrie a.c., Secretarul de stat american, Colin Powell, a declarat că un atac împotriva Iranului, ţară acuzată de Statele Unite că intenţionează să obţină arma atomică sub acoperirea programului nuclear civil, nu este de actualitate, cu toate că opţiunea nu a fost exclusă oficial. "Nu sunt informat despre existenţa vreunui plan de atacare a Iranului", a declarat el, cu ocazia Adunării Generale a ONU. "Fiecare naţiune îşi menţine toate opţiunile disponibile, însă cred că noi acţionăm în cadrul diplomaţiei şi a politicii pentru soluţionarea acestei probleme. Discutăm despre eforturile diplomatice şi politice de a opri demersurile Iranului în vederea obţinerii armei nucleare. Nu discutăm despre operaţiuni, ci despre toate opţiunile rămase", a declarat oficialul american. 

Colin Powell a subliniat că eforturile depuse de americani se înscriu în contextul rezoluţiei Agenţiei Internaţionale pentru Energie Atomică, recent adoptată, în care Iranului i se cere să-şi clarifice activităţile până la 25 noiembrie a.c. şi să suspende imediat procesul de îmbogăţire a uraniului. Dacă Iranul nu va îndeplini aceste cereri, "vom avea toate motivele să sesizăm Consiliul de Securitate al Naţiunilor Unite, pentru fixarea unor sancţiuni", a declarat C. Powell. De asemenea, el a declarat că Siria va trebui să coopereze cu autorităţile irakiene şi cu coaliţia internaţională, pentru asigurarea securităţii frontierei irakiano-siriene. "Cred că Siria trebuie să înţeleagă necesitatea acţiunii în cadru tripartit - Siria, Guvernul interimar irakian şi coaliţia - pentru oprirea tranzitului ilegal la frontieră. Este vorba despre o misiune politică şi militară dificilă, însă cred că sirienii au o nouă atitudine. Bineînţeles, totul depinde de acţiuni şi nu de atitudini", a precizat el. 

Israelul a declarat că Iranul a luat locul lui Saddam Hussein ca sursă principală a terorismului şi a cerut comunităţii internaţionale să se opună regimului islamic de la Teheran. "A existat o vreme când terorismul, fundamentalismul islamic şi ambiţiile nucleare iraniene nu erau privite decât ca probleme regionale - problemele Israelului", a afirmat ministrul israelian al afacerilor externe, Silvan Shalom, într-un discurs susţinut în faţa Adunării Generale a ONU. "În prezent, comunitatea internaţională înţelege că Iranul - cu rachetele sale care pot lovi Londra, Parisul, Berlinul şi sudul Rusiei - nu ameninţă numai securitatea Israelului, ci stabilitatea lumii întregi. Iranul l-a înlocuit pe Saddam Hussein în calitate de principal exportator mondial de terorism, ură şi instabilitate", a apreciat oficialul israelian, denunţând şi rolul Siriei în susţinerea terorismului. 

Şeful diplomaţiei israeliene a declarat că Adunarea Generală a ONU, care a adoptat sute de rezoluţii critice la adresa Israelului şi care se întruneşte cu regularitate pentru a discuta despre conflictul palestinian, ar face mai bine să se consacre altor lucrări. "Cer acestei Adunări să termine cu obsesia privind Israelul şi să se asigure că resursele financiare ale ONU sunt cheltuite mai echitabil şi mai eficient", a declarat el. 

3. Opinii privind situaţia din Irak

 

Alianţa Nord-Atlantică a obţinut un acord care îi permite să iniţieze misiunea de pregătire a forţelor de securitate irakiene, care prevede crearea unui "centru de excelenţă" pe teritoriul irakian, a anunţat, la 23 septembrie a.c., un responsabil NATO. "Ambasadorii NATO au convenit să instruiască militarii în vederea extinderii misiunii de asistenţă şi de pregătire a Alianţei în Irak", a declarat purtătorul de cuvânt al organizaţiei, James Appathurai. Acordul a fost obţinut după acceptarea ultimelor modificări propuse de Franţa la proiectul de decizie supus ţărilor aliate de Secretarul general al organizaţiei, Jaap de Hoop Scheffer. 

Unul dintre principalele elemente ale acestui acord prevede ca NATO să sprijine crearea, în Irak, a unui centru pentru instruirea cadrelor armatei irakiene. NATO a acceptat în principiu, la sfârşitul lunii iunie a.c., să ajute autorităţile irakiene să instruiască forţele de securitate, dar nu a definit metodele de punere în practică a acestui sprijin. Ulterior, aceste detalii au făcut obiectul unor negocieri îndelungate, care au condus în final la acordul politic de la Bruxelles. 

Autorităţile din Franţa, Germania, Belgia şi Spania au exclus trimiterea de militari în Irak, în cadrul acestei misiuni. 

*

Cetăţenii americani sunt divizaţi în ceea ce priveşte eficienţa intervenţiei militare din Irak în cadrul războiului împotriva terorismului, potrivit unui sondaj publicat de institutul "Harris Interactive". Circa 43% dintre respondenţi sunt de părere că războiul din Irak a avut un efect benefic în lupta împotriva terorismului, în timp ce 41% consideră că a subminat această confruntare, iar 16% nu au nici o părere. 

În august 2004, 50% dintre americani apreciau că ofensiva din Irak este importantă în lupta împotriva terorismului, 40% afirmând contrariul. În iunie a.c., raportul era de 52% - 38%. 

Potrivit sondajului, 51% dintre americani sunt de părere că războiul din Irak nu a avut nici o contribuţie la apărarea Statelor Unite, opinie care nu a înregistrat modificări majore în ultimele luni - 54% în august, 52% în iunie, 52% în aprilie. Aproximativ 42% dintre respondenţi au afirmat că acest conflict a permis apărarea Statelor Unite. "Informaţiile aproape zilnice despre bombardamente, atentate, răpiri şi uciderea unor americani şi irakieni nu par să provoace o schimbare de opinie în rândul americanilor. Majoritatea îşi menţin părerea iniţială şi nici noutăţile din Irak, nici discursurile de campanie nu au un prea mare impact", a subliniat institutul. Sondajul a fost realizat în perioada 9-13 septembrie, pe un eşantion de 1.018 persoane.

*

Potrivit unui raport al serviciilor secrete irakiene, gruparea Tawhid wal Jihad, condusă de iordanianul Abu Mussab al-Zarqawi, are circa 1.500 de membri în Irak: "gruparea are între 1.000 şi 1.500 de membri originari din Irak, însă şi din alte state arabe şi musulmane, iar unii dintre ei sunt specializaţi în explozivi şi în arme de numeroase tipuri". 

Grupul care îl protejează pe Abu al-Zarqawi, pentru capturarea căruia Statele Unite oferă o recompensă de 25 de milioane de dolari, este format din persoane pe care teroristul iordanian le cunoaşte de ani de zile şi care nu sunt de origine irakiană. În raport se susţine că Statul Major al grupului Tawhid wal Jihad, care a revendicat decapitarea a doi ostatici americani, este format din nouă emiri, acest Stat Major aflându-se la Fallujah. 

Dintre elementele cele mai active ale grupului face parte Abu Ali, un fost militant libanez specializat în rachete şi care a lucrat pentru fosta armată a lui Saddam Hussein, se menţionează în document. Principalul adjunct al lui Abu al-Zarqawi era Mahdi al-Shami, care a fost ucis, recent, la Bagdad. 

Documentul elaborat de serviciile de securitate afirmă că grupul are 500 de combatanţi la Fallujah, 400 la Mosul şi circa 50 la Bagdad, în timp ce restul se află în provincia al-Anbar, în Samarra şi în provincia Diyala. Potrivit raportului, alţi circa 150 de terorişti sunt desfăşuraţi în apropierea frontierei siriene. "Mişcarea dispune de numeroase ascunzători de arme şi refugii cunoscute doar de Abu al-Zarqawi şi de o parte a adjuncţilor săi. Gruparea vrea să facă din Irak un infern pentru populaţie şi străini şi să împiedice instituirea unei puteri legitime", conchide raportul citat.

Un important responsabil militar american a declarat că reţeaua teroristă irakiană condusă de iordanianul Abu Mussab al-Zarqawi este afectată de recentele ofensive ale forţei multinaţionale, dar şi de disensiunile interne. "Atacurile pe care le-am promovat în ultimele săptămâni au afectat capacitatea reţelei lui Abu al-Zarqawi şi nu numai că i-am capturat pe unii dintre complicii iordanianului, însă am înregistrat progrese şi în lupta împotriva conducerii grupării", a precizat responsabilul citat. El a declarat că mai mult de o sută de presupuşi membri ai grupării lui Abu al-Zarqawi, care are legături cu Al-Qaeda, au fost ucişi în raidurile executate în ultima lună. 

În ultimele săptămâni, aviaţia americană a executat mai multe raiduri la Fallujah, unde se presupune că s-ar afla numeroşi membri ai grupării lui Zarqawi. 

Oficialul militar american a explicat că armata face tot posibilul pentru a afecta capacitatea de acţiune a grupării teroriste şi pentru a-i elimina sursele de finanţare. "Operaţiunile vor viza comandanţii grupului şi pe susţinătorii acestuia", a declarat el, menţionând că, în cadrul organizaţiei, există numeroase disensiuni interne. "Informaţiile arată existenţa de lupte interne şi chiar execuţii ale membrilor suspectaţi de colaborare cu forţele americane", a adăugat el. 

 

4. Situaţia din Orientul Mijlociu 

 

Premierul israelian, Ariel Sharon, a declarat, la 23 septembrie a.c., că nu observă o modificare a politicii siriene, deşi Siria a anunţat retragerea a 3.000 de militari din Liban. "Siria este supusă la presiuni din partea Statelor Unite, fiindcă permite teroriştilor să-i tranziteze teritoriul spre Irak şi a acordat ajutor irakienilor în timpul războiului, iar interesul sirienilor este să ia măsuri care să permită reducerea acestor presiuni", a precizat A. Sharon, într-un interviu acordat postului public de radio. "Aş fi bucuros să discut cu toate statele arabe, însă trebuie să existe măcar un semnal că intenţiile sirienilor sunt serioase şi că nu este vorba despre o manevră în vederea înlăturării presiunilor exercitate de SUA", a adăugat el. "Pentru ca Israelul să constate o schimbare a politiciii siriene, trebuie să aibă loc acţiuni (...) cum ar fi desfiinţarea cartierelor generale şi taberelor de antrenament ale organizaţiilor teroriste palestiniene aflate pe teritoriul Siriei, de unde pleacă ordinele de comitere a atentatelor în Israel. Până acum, Siria a împiedicat autorităţile libaneze să desfăşoare trupe în sudul Libanului, de-a lungul frontierei israeliene şi a permis prezenţa grupării Hezbollah în acest sector, lucru care a provocat incidente frecvente", a afirmat Ariel Sharon. 

Ca urmare a presiunilor internaţionale, Siria a început să retragă 3.000 dintre militarii desfăşuraţi în Liban. Un responsabil libanez din cadrul comandamentul armatei, a declarat că 3.000 de militari sirieni aflaţi pe teritoriul libanez vor fi repoziţionaţi începând din 23 septembrie a.c., majoritatea urmând să se întoarcă în Siria. Oficialul libanez a apreciat că, după finalizarea acestei operaţiuni, un număr de 15.000 de militari sirieni vor rămâne în continuare pe teritoriul Libanului. Potrivit diplomaţilor occidentali din Beirut, în Liban se află circa 16.000-18.000 de militari sirieni.

*

La 25 septembrie a.c., Agenţia Internaţională pentru Energie Atomică a cerut instaurarea unei zone denuclearizate în Orientul Mijlociu şi a solicitat tuturor statelor din regiune să permită verificarea activităţilor lor nucleare. În rezoluţia prezentată de Egipt şi adoptată prin consens de AIEA se subliniază "necesitatea urgentă pentru ca toate statele din Orientul Mijlociu să permită verificarea activităţile lor nucleare, în vederea pacificării şi securizării regiunii şi instaurării unei zone fără armament nucleare". 

Potrivit experţilor, Israelul este singurul stat din regiune care dispune de arme atomice, însă autorităţile israeliene refuză să confirme sau să infirme acest lucru. 

Pe de altă parte, AIEA a solicitat revenirea inspectorilor în Coreea de Nord - expulzaţi în decembrie 2002 -, pentru supravegherea activităţilor nucleare. Cererea este formulată într-o rezoluţie adoptată în unanimitate de cele 137 de ţări, în cadrul Conferinţei generale a AIEA, desfăşurată la Viena. Coreea de Nord, criticată că nu a respectat acordurile prevăzute în Tratatul de Neproliferare Nucleară, s-a retras din acest tratat la începutul anului 2003.

*

Secretarul de stat american, Colin Powell, i-a cerut preşedintelui Autorităţii Palestiniene, Yasser Arafat, să cedeze controlul asupra serviciilor de securitate, afirmând că de această măsură depinde viitorul procesului de pace. "Domnule preşedinte, cât timp mai aveţi de gînd să aşteptaţi?", a întrebat retoric C. Powell, într-un apel fără precedent adresat liderului palestinian, boicotat de Statele Unite. "Cât timp aveţi de gînd să perpetuaţi această situaţie în care poporul palestinian suferă, foaia de parcurs stagnează şi vă este greu să vă îndepliniţi visul - acela al unui stat palestinian?", a continuat secretarul de stat american. 

Întrebat ce schimbări ar trebui să facă Autoritatea Palestiniană, C. Powell a răspuns că această întrebare nu trebuie să îi fie adresată lui. "La această întrebare trebuie să răspundă poporul palestinian şi preşedintele Yasser Arafat", a subliniat demnitarul american. "Comunitatea internaţională continuă să ofere asistenţă poporului palestinian, care are necesităţi urgente, dar nu remarcăm reforme politice şi nici o hotărâre a Autorităţii Palestiniene de a se modifica", a continuat şeful diplomaţiei americane. 

Pe de altă parte, C. Powell a remarcat bunăvoinţa Siriei de a-şi schimba atitudinea faţă de Irak şi Liban. Oficialul american s-a întâlnit la New York, cu ministrul sirian de externe, Faruk al-Shara, declarându-se încurajat de atitudinea acestei ţări de a controla mai bine frontiera cu Irakul şi de a răspunde rezoluţiei ONU care cere retragerea trupelor sale din Liban. "Avem sentimentul că sirienii au început să ia în serios rezoluţia ONU şi încearcă să dea dovadă de bunăvoinţă", a spus C. Powell. Şeful diplomaţiei americane a salutat perspectivele cooperării tripartite între autorităţile de la Damasc, Guvernul interimar irakian şi forţele multinaţionale, pentru a împiedica infiltrarea de combatanţi străini în Irak.

 

5. Raportul Consiliului Europei privind combaterea torturii

 

Comitetul antitortură din cadrul Consiliului Europei a avertizat, într-un raport publicat la 21 septembrie a.c., că există riscul subminării caracterului absolut al interzicerii torturii, determinat de "climatul provocat de ameninţarea reală a terorismului". 

"Metodele de detenţie şi de interogare utilizate în diverse locuri, în cadrul luptei împotriva terorismului şi în timpul operaţiunilor militare generate de aceasta, au încălcat uneori clauza de interzicere a torturii", a informat Comitetul pentru prevenirea torturii (CPT), în prefaţa celui de-al paisprezecelea raport general de activitate. "Tratamentul la care au fost supuşi anumiţi deţinuţi aflaţi în custodia Forţei coaliţiei din Irak reprezintă unul dintre exemple", menţionează CPT, care cere comunităţii internaţionale să nu permită ca "lupta împotriva terorismului să degenereze în acte de tortură, tratamente inumane sau degradante". 

Potrivit raportului, "climatul de nelinişte înregistrat în prezent pe plan mondial, provocat de ameninţarea reală a terorismului, nu este propice dinamicii apărării drepturilor omului". CPT a denunţat "opiniile sau textele care par să demonstreze dorinţa de a submina sau contesta caracterul absolut al interzicerii torturii şi aplicării unor tratamente inumane sau degradante".

 

6. Negocieri privind aderarea Turciei la Uniunea Europeană 

 

Comisia Europeană a anunţat, la 20 septembrie a.c., că nu se pune problema începerii negocierilor cu Turcia atât timp cât reforma Codului Penal nu este finalizată. Autorităţile de la Ankara au suspendat, provizoriu, adoptarea noului Cod Penal, Guvernul condus de Recep Tayyip Erdogan intenţionând să reintroducă o reglementare care incriminează adulterul, fapt care a stârnit dezbateri intense. 

Comisia Europeană va publica, la 6 octombrie, o recomandare referitoare la eventuala începere a negocierilor de aderare cu Turcia, care va servi drept bază a deciziei finale, ce urmează să fie adoptată la summit-ul Uniunii Europene, care va avea loc la 17 decembrie 2004.

Principalul partid turc de opoziţie a depus, la 21 septembrie, o cerere de convocare a Parlamentului şi a solicitat promovarea de urgenţă a unei reforme a Codului Penal, acţiune pe care Uniunea Europeană o consideră indispensabilă pentru începerea negocierilor de aderare a Turciei la Uniune. Deniz Baykal, preşedintele Partidului Republican al Poporului (CHP), a declarat că formaţiunea sa va încerca să obţină convocarea unei sesiuni parlamentare extraordinare, în cadrul căreia să fie adoptat proiectul de modificare a Codului Penal. Decizia Guvernului, care vrea să reintroducă în pachetul legislativ o prevedere care condamnă adulterul, a redus speranţele Turciei - în pofida reformelor în vederea democratizării statului - referitoare la stabilirea unei date pentru începerea negocierilor de aderare la organizaţia europeană. "Vrem să oferim o ocazie Turciei. Turcia nu trebuie să-şi distrugă singură atuurile", a menţionat D. Baykal. Acesta i-a cerut premierului turc Recep Tayyip Erdogan să soluţioneze criza existentă în relaţia cu Uniunea Europeană. "Premierul trebuie să acţioneze în conformitate cu raţiunea, logica şi bunul simţ (...). Relaţiile dintre Turcia şi UE au la bază 40 de ani de eforturi depuse de autorităţile turce. Să punem în pericol acest lucru este de neacceptat", a declarat el. CHP, care dispune de aproape o treime dintre cele 550 de locuri ale Parlamentului turc, deţine un număr suficient de voturi pentru a întruni cvorumul necesar adoptării legislaţiei în cauză într-o sesiune extraordinară. 

Jean-Christophe Filori, purtătorul de cuvânt al Comisarului pentru extindere, Guenter Verheugen, a avertizat Turcia că această ţară nu trebuie să se aştepte ca negocierile de aderare să înceapă fără adoptarea unui nou Cod Penal. 

Viitorul preşedinte al Comisiei Europene, Jose Manuel Durao Barroso, a declarat într-un interviu că Turcia nu îndeplineşte deocamdată toate criteriile de aderare la Uniunea Europeană. "A înregistrat mari progrese, recunoaştem acest lucru, dar pentru moment nu sînt îndeplinite toate criteriile", a precizat el. J. Barroso a afirmat că "aspectele ce ţin de democraţie trebuie respectate strict, inclusiv în ceea ce priveşte Codul Penal". "Asupra acestei chestiuni, nici o concesie nu este posibilă", a subliniat Durao Barroso. În opinia sa, "Turcia trebuie să se adapteze regulilor Europei şi nu Europa regulilor Turciei". 

Mass-media turce au salutat, la 24 septembrie, soluţionarea crizei dintre Uniunea Europeană şi Turcia, provocată de intenţia premierului Recep Tayyip Erdogan de a reintroduce în noul Cod Penal incriminarea adulterului. "R. Erdogan a dezamorsat criza pe care a declanşat-o, calea către Europa este deschisă", potrivit cotidianului "Vatan". "În pofida incidentelor de pe parcurs, Turcia se va aşeza la masa negocierilor pentru aderarea la UE", afirmă cotidianul "Hurriyet", care relevă că "procesul va fi şi mai dificil. Declaraţii de genul «suntem turci, noi vom decide» vor fi auzite în cazul unor subiecte mult mai importante decît adulterul, cum ar fi agricultura sau securitatea socială". 

Parlamentul turc reunit în sesiune extraordinară, la 26 septembrie, a aprobat reforma Codului Penal, acţiune esenţială în vederea deschiderii negocierilor de aderare la Uniunea Europeană. Şedinţa a fost marcată de acuzaţiile deputaţilor din Partidul Republican al Poporului (CHP, opoziţia social-democrată) la adresa premierului Recep Tayyip Erdogan, despre care au afirmat că a provocat o criză inutilă încercând să incrimineze adulterul. Deputaţii din opoziţie au mai criticat faptul că noul Cod Penal va fi pus în aplicare în trei faze - mai întîi vor fi implementate normele referitoare la domeniul urbanismului, urmate de majoritatea articolelor (aprilie 2005) şi, în final, legile care incriminează poluarea, care vor fi aplicate începând cu 2007. CHP a anunţat că va sesiza Curtea Constituţională, pentru anularea clauzei care amână pînă în 2007 penalizarea infracţiunilor împotriva mediului.

 

7. Activitatea curentă a Uniunii Europene

 

După ce a acceptat ridicarea embargoului armelor impus Libiei, Uniunea Europeană s-a mai pronunţat, la 22 septembrie a.c., şi în favoarea implementării deciziei de anul trecut a ONU de suspendare a sancţiunilor economice impuse acestui stat nord-african. Decizia a fost luată în cadrul unei reuniuni a ambasadorilor pe lângă Uniunea Europeană ai celor 25 de state membre ale UE şi va trebui aprobată oficial la următoarea reuniune a miniştrilor de externe ai statelor UE, ce va avea loc în perioada 11-12 octombrie a.c., la Luxemburg. 

Italia, statul european cel mai afectat de imigraţia ilegală dinspre Libia, şi-a exprimat satisfacţia în legătură cu decizia luată la Bruxelles şi speranţa într-o cooperare bună cu Tripoli în lupta împotriva imigraţiei clandestine. "Ministrul de externe Franco Frattini îşi exprimă deplina satisfacţie în legătură cu acordul obţinut astăzi la Bruxelles de ridicare completă din partea Uniunii Europene a embargoului impus de mult timp Libiei", se arată într-un comunicat oficial. Italia speră că această decizie va permite Libiei să achiziţioneze "echipamente necesare pentru a asigura patrularea eficientă la frontierele sale terestre şi maritime şi să facă faţă astfel corespunzător imigraţiei clandestine şi criminalităţii", se mai arată în acelaşi comunicat.

*

Uniunea Europeană îl susţine pe secretarul general al ONU, Kofi Annan, şi solicită respectarea drepturilor omului în cadrul luptei împotriva terorismului, a declarat Bernard Bot, ministrul olandez de Externe, a cărui ţară deţine preşedinţia semestrială a UE. "Uniunea Europeană este în totalitate de acord cu declaraţia lui K. Annan conform căreia terorismul nu poate fi folosit ca pretext pentru încălcarea drepturilor omului", a declarat B. Bot, în deschiderea reuniunii Adunării Generale a ONU. "Toate ţările trebuie să se asigure că măsurile luate pentru combaterea terorismului sunt conforme cu dreptul internaţional", a continuat şeful diplomaţiei olandeze. 

Deplângând faptul că în prezent "statul de drept este în pericol", K. Annan declara că "lupta necesară contra terorismului permite încălcarea fără necesitate a drepturilor civice". B. Bot a reiterat astfel importanţa Curţii Penale Internaţionale (CPI) "ca mijloc de a pune capăt ilegalităţilor şi a consolida statul de drept în întreaga lume". Uniunea Europeană va continua eforturile pentru a se asigura că un număr cât mai mare de ţări va ratifica tratatul de înfiinţare a CPI. În prezent, doar 94 de ţări au ratificat tratatul acestei Curţi. 

"Ameninţarea teroristă nu poate fi combătută decât printr-o abordare multilaterală eficientă şi prin cooperare strînsă. UE este un exemplu elocvent de multilateralism funcţional. Există în continuare interese divergente şi opinii diferite în cadrul UE. Dar conflictele sunt soluţionate cu ajutorul instituţiilor comune şi regulilor de constrângere", a conchis ministrul olandez.

